S-583/2019

I

Mál þetta, sem þingfest var og dómtekið 17. september 2019, höfðaði lögreglustjórinn á Suðurnesjum með ákæru 3. júní 2019 á hendur X, kt. 0000000000, [...], Reykjanesbæ, „fyrir neðangreint hegningarlagabrot gagnvart fyrrverandi sambýlismanni sinni (sic), A, kt. 0000000000, sem hér greinir:

Fyrir sérstaklega hættulega líkamsárás og stórfellt brot í nánu sambandi, gagnvart A (sic) með því að hafa, [með því að hafa] þann 15. júlí 2017, ráðist með ofbeldi að A svo lífi hans, heilsu og velferð var ógnað, á þáverandi sameiginlegu heimili þeirra að [...], Reykjanesbæ, með því að hafa slegið hann nokkrum sinnum í andlit með flötum lófa, slegið hann í höfuðið aftanvert og fyrir ofan hægra eyra með krepptum hnefa, bitið hann í vinstra kjálkabein og að lokum ráðist að honum þar sem hann lá í rúmi svefnherbergis þeirra vopnuð tveimur 20 cm eldhúshnífum, setið ofan á honum og skorið hann á bringunni með hníf og stungið hann í hægri framhandlegg en við árás ákærðu reyndi A að verjast og hlaut áverka víðs vegar um líkamann.

Urðu afleiðingar háttsemi ákærðu þær að A hlaut 6 cm opið sár og djúpan skurð sem á hægi framhandlegg sem náði 5 cm niður að vöðvahimnu og þurfti að sauma samanlagt 16 sporum, 1520 cm rispu á framvegg brjóstkassa frá hægra viðbeini og niður yfir brjóst, kúlu á höfði fyrir ofan hægra eyra, 12 cm langa rispu á hægri lófa, skurð á hægra hné sem þurfti að sauma og loka með 2 sporum og sár á vinstra kjálkabeini, skurði á úlnlið og þumalputta hægri handar.

Telst þetta varða við 2. mgr. 218. gr. b. almennra hegningarlaga nr. 19/1940.

Þess er krafist að ákærði (sic) verði dæmdur (sic) til refsingar og til greiðslu alls sakarkostnaðar.”

Ákærða kom fyrir dóminn við þingfestingu málsins og játaði skýlaust sakargiftir. Kvaðst hún iðrast mjög gjörða sinna og tók fram að hún myndi ekkert eftir atvikum málsins. Jafnframt vildi hún leiðrétta ákæruna að því leyti að brotaþoli, A, væri ekki fyrrverandi sambýlismaður hennar, þau væru enn í sambúð. Krefst ákærða vægustu refsingar sem lög framast leyfa og að allur sakarkostnaður, þar með talin þóknun skipaðs verjanda, greiðist úr ríkissjóði.

II

Þar sem ákærða hefur skýlaust játað sakargiftir og dómari telur ekki ástæðu til að draga í efa að játning hennar sé sannleikanum samkvæm, var ákveðið að fara með málið að hætti 164. gr. laga nr. 88/2008 eftir að sækjanda og verjanda hafði verið gefinn kostur á að reifa lagaatriði og ákvörðun viðurlaga. Samkvæmt því er sannað að ákærða hafi gerst sek um þá háttsemi sem lýst er í ákæru og er þar rétt heimfærð til refsiákvæða.

Ákærða er fædd í [...] og hefur ekki áður unnið sér til refsingar. Við ákvörðun refsingar nú er tekið tillit til þess, auk ungs aldurs hennar og skýlausrar játningar. Hins vegar verður ekki fram hjá því horft að brot ákærðu var alvarlegt og gat hæglega valdið brotaþola stórfelldu heilsutjóni. Þykir refsing hennar hæfilega ákveðin sex mánaða fangelsi, en í ljósi aðstæðna og að teknu tilliti til þess að ákærða og brotaþoli eru enn sambúðarfólk, þykir fært að skilorðsbinda þrjá mánuði af refsingunni svo sem nánar greinir í dómsorði.

Í samræmi við úrslit málsins og með vísan til 1. mgr. 235. gr. laga nr. 88/2008 um meðferð sakamála verður ákærðu gert að greiða allan sakarkostnað málsins. Er þar um að ræða sakarkostnað lögreglu, 322.120 krónur, þóknun til skipaðs verjanda ákærðu, H-kvk-ef A-kvk-ef lögmanns, 310.000 krónur, og ferðakostnað lögmannsins, 18.480 krónur. Við ákvörðun lögmannsþóknunar hefur verið tekið tillit til virðisaukaskatts.

I-kk-nf E-kk-nf héraðsdómari kvað upp dóminn.

Dómsorð:

Ákærða, X, sæti fangelsi í sex mánuði, en fresta skal fullnustu þriggja mánaða af refsingunni og hún niður falla að liðnum tveimur árum frá birtingu dómsins að telja, haldi ákærða almennt skilorð 57. gr. almennra hegningarlaga nr. 19/1940.

Ákærða greiði 650.600 krónur í sakarkostnað, þar af 310.000 krónur í þóknun til skipaðs verjanda síns, H-kvk-ef A-kvk-ef lögmanns, og 18.480 krónur vegna ferðakostnaðar lögmannsins.

I-kk-nf E-kk-nf

I-kk-nf E-kk-nf